इस वक्त मैं अपने संग हुए इस पासपोर्ट प्रसंग को भूल जाना चाहती थी। समरकंद आना दोबारा तो होगा नहीं इसलिए मैंने खुद पर काबू रखा। मैंने देखा सामने ऊँची पहाड़ी पर कुछ कब्रें बनी थीं जो मुझे फिर से उदास करने लगीं। यहाँ अंतिम संस्कार के लिए सरकार से भूमि खरीदनी पड़ती है। पूरी पहाड़ी कब्रों से भरी थी। इंच-इंच भूमि का आवंटन जिंदगी की समाप्ति पर... उफ। 'ग्रेट सिलक' रोड जापान, इंडोनेशिया और योरोप तक है। तैमूर जो बाबर का परदादा था इसी रोड से भारत गया था। वह ऊँट पर सवार होकर गया था। उजबेकिस्तान के लिए तैमूर फरिश्ता था पर मेरे देश के लिए तो वह लुटेरा ही था। मैं, देख रही थी ग्रेट सिल्क रोड को... जैसे तैमूर का ऊँटों का काफिला चला जा रहा हो जिन पर लदा है भारत का बेशकीमती खजाना... सोना, चांदी, हीरे, जवाहरात, खूबसूरत, कमसिन लड़कियाँ जिनके भाई, पिता, पति को कत्लेआम में मौत के घाट उतार दिया गया था। तभी सामने चौराहे के बीचोंबीच तैमूर की बड़ी सी पत्थर से बनी मूर्त्ति दिखी, जिसे बस में बैठे ही हमने चारों ओर से देखा। भावनाओं की आँधी ने जैसे आँखों पर परदा सा डाल दिया। फिर और कुछ देखा न गया।